Document ID: 32010R0115

Reference:
10.2.2010
MT
Il-Ġurnal Uffiċjali tal-Unjoni Ewropea
L 37/13
REGOLAMENT TAL-KUMMISSJONI (UE) Nru 115/2010
tad-9 ta’ Frar 2010
li jistabbilixxi l-kundizzjonijiet għall-użu tal-alumina għat-tneħħija tal-fluworidu mill-ilmijiet minerali naturali u mill-ilmijiet tan-nixxigħat
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat id-Direttiva 2009/54/KE tal-Parlament Ewropew u tal-Kunsill (1) tat-18 ta’ Ġunju 2009 dwar l-isfruttament u t-tqegħid fis-suq ta’ ilmijiet minerali naturali, u b'mod partikulari l-Artikolu 4(1)(c) u l-Artikolu 12(d) tiegħu,
Wara li kkunsidrat l-opinjoni tal-Awtorità Ewropea dwar is-Sigurtà fl-Ikel,
Billi:
(1)
Id-Direttiva tal-Kummissjoni Nru 2003/40/KE tas-16 ta’ Mejju 2003 (2) li tistabbilixxi l-lista, il-limiti ta’ konċentrazzjoni u l-ħtiġijiet ta’ tikkettjar għall-kostitwenti tal-ilmijiet minerali naturali u l-kondizzjonijiet għall-użu ta’ arja arrikkita bl-ożonu għat-trattament ta’ ilmijiet minerali naturali u ilmijiet min-nixxigħat tiffissa l-limitu massimu tal-fluworidu fl-ilmijiet minerali naturali. F'dak li għandu x'jaqsam mal-ilma tan-nixxigħat, dan il-limitu hu ffissat bid-Direttiva tal-Kunsill 98/83/KE tat-3 ta' Novembru 1998 (3) dwar il-kwalità tal-ilma maħsub għall-konsum mill-bniedem.
(2)
Biex l-operaturi jkunu jistgħu jikkonformaw ma' dawk id-Direttivi, it-trattament biex jitneħħa l-fluworidu mill-ilmijiet minerali naturali u mill-ilmijiet tan-nixxigħat bl-użu ta' alumina attivata (minn hawn 'il quddiem “it-trattament tat-tneħħija tal-fluworidu”) għandu jkun awtorizzat.
(3)
It-trattament tat-tneħħija tal-fluworidu m'għandux iżid fdalijiet mal-ilma trattat f'konċentrazzjonijiet li jistgħu jippreżentaw riskju għas-saħħa pubblika.
(4)
It-trattament tat-tneħħija tal-fluworidu għandu jkun notifikat lill-awtoritajiet kompetenti biex l-awtoritajiet ikunu jistgħu jeżerċitaw il-kontrolli neċessarji biex jiżguraw l-applikazzjoni korretta tat-trattament.
(5)
L-użu tat-trattament tat-tneħħija tal-fluworidu għandu jkun indikat fuq it-tikketta tal-ilma ttrattat.
(6)
Il-miżuri stipulati f'dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali u lanqas il-Parlament Ewropew u lanqas il-Kunsill ma opponihom,
ADOTTAT DAN IR-REGOLAMENT:
Artikolu 1
1.   It-trattament tal-ilmijiet minerali naturali u l-ilmijiet tan-nixxigħat bl-alumina attivat biex jitneħħa l-fluworidu, minn hawn 'il quddiem “it-trattament tat-tneħħija tal-fluworidu”, għandu jkun permess.
L-ilmijiet minerali naturali u l-ilmijiet tan-nixxiegħa flimkien nirreferu għalihom minn hawn 'il quddiem bħala “ilma”.
2.   It-trattament tat-tneħħija tal-fluworidu għandu jitwettaq skont il-ħtiġijiet tekniċi kif iffissat fl-Anness.
Artikolu 2
L-introduzzjoni tal-fdalijiet fl-ilma bħala riżultat tat-trattament tat-tneħħija tal-fluworidu għandha tkun baxxa kemm huwa teknikament vijabbli skont l-aħjar prattiċi u m'għandhiex tippreżenta riskju lis-saħħa pubblika. Biex ikun żgurat dan, l-operatur għandu jimplimenta u jissorvelja l-istadji kritiċi tal-proċess stabbiliti fl-Anness.
Artikolu 3
1.   L-applikazzjoni ta' trattament tat-tneħħija tal-fluworidu għandha tkun notifikata lill-awtoritajiet kompetenti tliet xhur qabel l-użu.
2.   Bin-notifika, l-operatur għandu jikkomunika lill-awtoritajiet kompetenti relevanti l-informazzjoni, id-dokumentazzjoni u r-riżultati analitiċi dwar it-trattament li juru li jikkonforma mal-Anness.
Artikolu 4
It-tikketta fuq l-ilma li kien suġġett għal trattament tat-tneħħija tal-fluworidu għandha tinkludi, qrib l-istqarrija tal-kompożizzjoni analitika, l-indikazzjoni “ilma li ġie suġġett għal teknika tal-assorbiment awtorizzat”.
Artikolu 5
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu f’Il-Ġurnal Uffiċjali tal-Unjoni Ewropea.
Il-prodotti li kienu introdotti fis-suq sal-10 ta’ Awissu 2010 u li ma jikkonformawx mal-Artikolu 4, jistgħu jitħallew fis-suq sal-10 ta’ Awissu 2011.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, id-9 ta’ Frar 2010.
Għall-Kummissjoni
Il-President
José Manuel BARROSO
(1)  ĠU L 164, 26.6.2009, p. 45.
(2)  ĠU L 126, 22.5.2003, p. 34.
(3)  ĠU L 330, 5.12.1998, p. 32.
ANNESS
Ħtiġijiet tekniċi għall-użu tal-alumina attivata għat-tneħħija tal-fluworidu mill-ilmijiet minerali naturali u mill-ilmijiet tan-nixxigħat
L-istadji kritiċi tal-proċess li ġejjin għandhom ikunu implimentati u ssorveljati kif inhu xieraq:
1.
Qabel ma tintuża l-alumina attivata għat-trattament tal-ilma, għandha tkun soġġetta għal proċedura ta' inizjazzjoni li tinkludi l-użu ta' kimiċi aċidużi jew alkalini biex jitneħħew kwalunkwe fdalijiet u tlaħliħa biex jitneħħa frak żgħir ħafna.
2.
Għandha tkun applikata proċedura ta' riġenerazzjoni f'intervalli ta' minn ġimgħa għal erba' ġimgħat skont il-kwalità tal-ilma u l-ammont ipproċessat. Din għandha tinkludi l-użu ta' kimiċi xierqa li jneħħu l-joni assorbiti sabiex tkun restawrata l-kapaċità ta' assorbiment tal-alumina attivata, u biex jitneħħew kwalunkwe biofilms possibbli li jkunu ffurmaw. Din il-proċedura għandha titwettaq fit-tliet stadji li ġejjin:
—
Trattament bl-idrossidu tas-sodju biex ineħħi l-joni tal-fluworidu u jinbidlu bl-joni tal-idrossidu.
—
Trattament b'aċtu li jneħħi il-fdal tal-idrossidu tas-sodju u jattiva l-aġent.
—
It-tlaħliħ bl-ilma tax-xorb jew demineralizzat u l-ikkundizzjonar bl-ilma bħala l-aħħar stadju sabiex ikun żgurat li l-filtru m'għandux impatt fuq il-kontenut minerali ġenerali tal-ilma ttrattat.
3.
Il-kimiċi u r-reaġenti użati għall-proċeduri ta' inizjalizzazzjoni u r-riġenerazzjoni għandhom jikkonformaw mal-istandards Ewropej relevanti (1) jew l-istandards nazzjonali applikabbli għall-purità tar-reaġenti kimiċi użati fit-trattament tal-ilma intiż għall-konsum mill-bniedem.
4.
L-alumina attivata għandha tikkonforma mal-istandard Ewropew għat-testijiet tat-tlissija (EN 12902) (2) biex ikun żgurat li l-ebda fdal mhu introdott fl-ilma li jirriżulta f'konċentrazzjonijiet li jaqbżu il-limiti stabbiliti bid-Direttiva 2003/40/KE jew fl-assenza ta' limiti f'dik id-Direttiva, il-limiti stabbiliti bid-Direttiva 98/83/KE jew fil-leġiżlazzjoni nazzjonali applikabbli. L-ammont totali tal-joni tal-aluminju fl-ilma ttrattat bħala riżultat wara ir-rilaxx tal-aluminju, il-komponent ewlieni tal-alumina attivata, m'għandux jaqbeż il-200 microg/L, kif stabbilit fid-Direttiva tal-Kunsill 98/83/KE. L-ammont għandu jkun iċċekkjat regolarment skont id-Direttiva tal-Kunsill.
5.
L-istadji tal-proċess għandhom ikunu suġġetti għal prattiċi tajba ta' manifattura u l-prinċipji tal-HACCP stabbiliti bir-Regolament (KE) Nru 852/2004 tal-Parlament Ewropew u tal-Kunsill dwar l-iġjene tal-oġġetti tal-ikel (3).
6.
L-operatur għandu jistabbilixxi programm ta' sorveljanza sabiex ikun żgurat il-funzjonar proprju tal-istadji tal-proċess b'mod partikulari fir-rigward taż-żamma tal-karatteristiċi essenzjali tal-ilma u l-kontenut tal-fluworidu tiegħu.
(1)  Standards Ewropej żviluppati mill-Kumitat Ewropew għall-Istandardizzazzjoni (CEN).
(2)  Standard Ewropew EN 12902 (2004) Prodotti użati għat-trattament tal-ilma intiż għall-konsum tal-bniedem. Materjal ta' appoġġ u inorganiku ta' filtraġġ.
(3)  ĠU L 139, 30.4.2004, p. 1.

Summary:
L-użu tal-alumina għat-tneħħija tal-fluworidi mill-ilmijiet minerali
L-użu tal-alumina għat-tneħħija tal-fluworidi mill-ilmijiet minerali
 
SOMMARJU TA’:
Ir-Regolament (UE) Nru 115/2010 — l-użu tal-alumina attivata għat-tneħħija tal-fluworidu mill-ilmijiet minerali
X’INHU L-GĦAN TAR-REGOLAMENT?
Hu jistabbilixxi r-regoli għall-użu tal-alumina attivata* għat-tneħħija tal-fluworidu* mill-ilmijiet minerali u mill-ilmijiet tan-nixxigħat, sabiex ikun hemm konformità mad-direttivi tal-UE dwar il-kwalità tal-ilma potabbli.
PUNTI EWLENIN
L-użu ta’ alumina attivata għat-tneħħija tal-fluworidu fl-ilmijiet minerali naturali u fl-ilmijiet tan-nixxigħat hu permess, taħt il-kundizzjonijiet li ġejjin:Ir-rilaxx ta’ residwi fl-ilma bħala riżultat tat-trattament għandu jkun baxx kemm jista’ jkun teknikament possibbli u m’għandux ikun riskju għas-saħħa pubblika.L-użu tat-trattament għandu jiġi nnotifikat lill-awtoritajiet kompetenti mill-inqas 3 xhur minn qabel, b’dokumentazzjoni u data li juru li dan jikkonforma mar-Regolament.Is-sustanzi kimiċi kollha li jintużaw fit-trattament għandhom jikkonformaw mal-istandards applikabbli għat-trattament tal-ilma potabbli.L-alumina attivata għandha tikkonforma mal-istandards Ewropej sabiex jiġi żgurat li l-ebda residwu eċċessiv ma jiġi rilaxxat fl-ilma.Qabel l-użu, l-alumina attivata għandha tiġi trattata biex jitneħħew ir-residwi u l-partikoli fini.Il-filtri għandhom jitlaħalħu bħala l-aħħar pass biex jiġi żgurat li huma ma jaffettwawx il-kontenut minerali tal-ilma trattat.L-alumina attivata għandha tiġi ġġenerata mill-ġdid f’intervalli xierqa biex tiġi rrestawrata l-effettività tagħha.L-operatur għandu jimmonitorja l-proċessi biex jiġi żgurat li l-karatteristiċi essenzjali tal-ilmajkunu nżammu.L-użu ta’ trattament li jneħħi l-fluworidu għandu jiġi indikat fuq it-tikketta tal-ilma trattat, qrib il-lista tal-kompożizzjoni, fil-forma: “l-ilma soġġett għal teknika tal-assorbiment awtorizzata”.
META JAPPLIKA R-REGOLAMENT?
Ilu japplika mit-2 ta’ Marzu 2010.
SFOND
Id-Direttiva 2009/54/KE tistabbilixxi r-regoli tal-UE dwar il-metodi permessi għat-trattament tal-ilmijiet minerali naturali u tal-ilmijiet tan-nixxigħat. Hi tawtorizza lill-Kummissjoni Ewropea biex tistabbilixxi l-kundizzjonijiet għall-użu ta’ trattamenti wara konsultazzjoni mal-Awtorità Ewropea dwar is-Sigurtà fl-Ikel.Id-Direttiva tal-Kummissjoni 2003/40/KE tistabbilixxi limitu għall-fluworidu fl-ilmijiet minerali naturali. Il-limitu għall-ilma tan-nixxigħat jiġi ffissat mid-Direttiva tal-Kunsill 98/83/KE.L-ipproċessar kimiku hu soġġett għall-prattiki u l-prinċipji tajbin tal-manifattura stabbiliti fir-Regolament (KE) Nru 852/2004 tal-Parlament Ewropew u tal-Kunsill dwar l-iġjene tal-ikel.Għal aktar informazzjoni, ara: Ilmijiet Minerali Naturali u Ilmijiet tan-Nixxigħat (Kummissjoni Ewropea).
TERMINI EWLENIN
Alumina attivata: forma permeabbli ħafna tal-ossidu tal-aluminju b’erja kbira tas-superfiċje. Din tista’ tintuża bħala filtru biex jitneħħa l-fluworidu mill-ilma potabbli.
Fluworidu: element li jseħħ b’mod naturali fil-provvisti tal-ilma. Il-konċentrazzjonijiet ivarjaw ħafna minn pajjiż tal-UE għal ieħor.
DOKUMENT EWLIENI
Ir-Regolament tal-Kummissjoni (UE) No 115/2010 tad-9 ta’ Frar 2010 li jistabbilixxi l-kundizzjonijiet għall-użu tal-alumina attivata għat-tneħħija tal-fluworidu mill-ilmijiet minerali naturali u mill-ilmijiet tan-nixxigħat (ĠU L 37, 10.2.2010, pp. 13-15)
DOKUMENTI RELATATI
Id-Direttiva 2009/54/KE tal-Parlament Ewropew u tal-Kunsill tat-18 ta’ Ġunju 2009 dwar l-isfruttament u t-tqegħid fis-suq ta’ ilmijiet minerali naturali (Tfassil mill-ġdid) (ĠU L 164, 26.6.2009, pp. 45-58)
Ir-Regolament (KE) Nru 852/2004 tal-Parlament Ewropew u tal-Kunsill tad-29 ta’ April 2004 dwar l-iġjene tal-oġġetti tal-ikel (ĠU L 139, 30.4.2004, pp. 1-54)
Emendi suċċessivi għar-Regolament (KE) Nru 852/2004 ġew inkorporati fit-test bażiku. Din il-verżjoni konsolidata għandha valur dokumentarju biss.
Id-Direttiva tal-Kummissjoni 2003/40/KE tas-16 ta’ Mejju 2003 li tistabbilixxi l-lista, il-limiti ta’ konċentrazzjoni u l-ħtiġiet ta’ tikkettjar għall-kostitwenti ta’ l-ilmijiet minerali naturali u l-kondizzjonijiet għall-użu ta’ arja arrikkita b’ożonu għat-trattament ta’ ilmijiet minerali naturali u ilmijiet min-nixxigħat (ĠU L 126, 22.5.2003, pp. 34-39)
Id-Direttiva tal-Kunsill 98/83/KE tat-3 ta’ Novembru 1998 dwar il-kwalità ta’ l-ilma maħsub għall-konsum mill-bniedem (ĠU L 330, 5.12.1998, pp. 32-54)
Ara l-verżjoni konsolidata.
l-aħħar aġġornament 28.09.2017